บิ๊กขนส่งพัสดุ KEX เทรดวันแรก ลุ้นวิ่งเกิน 28 บ. รับธุรกิจโตแกร่ง
บิ๊กขนส่งพัสดุ KEX เทรดวันแรก ลุ้นวิ่งเกิน 28 บ. รับธุรกิจโตแกร่ง
บิ๊กขนส่งพัสดุ KEX เทรดวันแรก ลุ้นวิ่งเกิน 28 บ. รับธุรกิจโตแกร่ง
23 ธ.ค. 2563

ผู้สื่อข่าวรายงานว่า วันนี้ (24 ธ.ค.) หุ้นสามัญบริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX จะเข้าซื้อขายในตลาดหลักทรัพย์แห่งประเทศไทย (SET) ในกลุ่มขนส่งและโลจิสติกส์ กำหนดวันที่เป็นหลักทรัพย์จดทะเบียนและเริ่มทำการซื้อขาย เป็นวันแรก โดยมีจำนวนหุ้นจดทะเบียนกับตลท. และหุ้นชำระแล้ว 1,740 ล้านหุ้น พาร์หุ้นละ 0.50 บาท คิดเป็นทุนชำระแล้ว 870 ล้านบาท โดยจะเสนอขายหุ้นให้กับประชาชนทั่วไปครั้งแรก (IPO) ไม่เกิน 300 ล้านหุ้น ที่ราคาหุ้นละ 28 บาท
สำหรับ เคอรี่ เอ็กซ์เพรสฯ เป็นผู้ให้บริการจัดส่งพัสดุด่วนภาคเอกชนแบบครบวงจรและครอบคลุมกลุ่มลุกค้าทุกประเภทในประเทศไทย โดยพัสดุประเภทหลักที่จัดส่ง ได้แก่ สินค้าที่สั่งซื้อผ่านช่องทาง E-Commerce และผู้ค้าปลีกออนไลน์, พัสดุที่ส่งระหว่างบุคคล และพัสดุและเอกสารของบริษัทต่างๆ รวมถึงให้บริการเก็บเงินค่าพัสดุปลายทาง
ทั้งนี้ นางสาววีณา เลิศนิมิตร กรรมกา บล.ไทยพาณิชย์ และนายประเสริฐ ตันตยาวิทย์ กรรมการผู้จัดการ ฝ่ายวาณิชธนกิจ บล.เมย์แบงก์ กิมเอ็ง (ประเทศไทย) (MBKET) ในฐานะผู้จัดการการจัดจำหน่ายและรับประกันการจำหน่ายร่วมหุ้น KEX กล่าวว่า จากการเสนอขายหุ้น IPO ของ KEX คิดเป็นมูลค่าทั้งสิ้นประมาณ 8,400 ล้านบาท มีความต้องการจองซื้อของนักลงทุนสถาบันทั้งในประเทศและต่างประเทศมากกว่า 23 เท่าของจำนวนหุ้นที่จัดสรรแก่นักลงทุนสถาบัน และประมาณ 10 เท่า จากกลุ่มนักลงทุนหลักแบบเฉพาะเจาะจง (Cornerstone Investors) ของจำนวนหุ้นที่จัดสรรไว้ เป็นสิ่งที่สะท้อนถึงความเชื่อมั่นของนักลงทุนที่มีต่อ KEX ในฐานะผู้นำการให้บริการจัดส่งพัสดุด่วนของประเทศไทย ด้วยศักยภาพที่โดดเด่น และแบรนด์ที่แข็งแกร่ง
ประกอบกับศักยภาพและความแข็งแกร่งของบริษัท การเป็นที่รู้จักและได้รับการยอมรับจากผู้ใช้บริการ รวมถึงมีรูปแบบธุรกิจที่มั่นคงสามารถเติบโตได้อย่างต่อเนื่องด้วยผลการดำเนินงานในช่วง 3 ปีที่ผ่านมา (60-62) บริษัทมีรายได้จากการขายและให้บริการที่ 6,626.41 ล้านบาท 13,565.35 ล้านบาท และ 19,781.93 ล้านบาทตามลำดับ และมีกำไรสุทธิที่ 730.26 ล้านบาท 1,185.10 ล้านบาท และ 1,328.55 ล้านบาท ตามลำดับ
โดยคอรี่ เอ็กซ์เพรส มีเครือข่ายที่แข็งแกร่งและครอบคลุมทุกจังหวัด ด้วยจุดให้บริการกว่า 15,000 แห่ง ศูนย์คัดแยกพัสดุ 9 แห่ง ศูนย์กระจายพัสดุกว่า 1,200 แห่ง รถรับส่งพัสดุประมาณ 25,000 คัน สอดคล้องกับกลยุทธ์ Kerry Express Everywhere เคอรี่ เอ็กซ์เพรส ทุกที่ทั่วไทย
ทั้งนี้บริษัทยังขยายขอบข่ายการบริการให้มากขึ้นเพื่อตอบสนองความต้องการลูกค้า อาทิ การรับชำระเงินปลายทางด้วยหลากหลายรูปแบบ ไม่ว่าจะเป็นเงินสด Rabbit LINE Pay  และ QR Payment บริการจัดส่งพัสดุแบบ Sameday ทั้งในเขตกรุงเทพฯ ปริมณฑล และต่างจังหวัด ซึ่งจะสามารถเปิดให้บริการได้ทั่วประเทศเร็วๆ นี้
นอกจากนี้ ยังได้นำแอปพลิเคชันมาอำนวยความสะดวกให้กับลูกค้าเพื่อใช้บริการตรวจสอบสถานะพัสดุ การเรียกรถเข้ารับ และการเข้าถึงสิทธิประโยชน์จาก Kerry Express Loyalty Program เพื่อแลกรับสิทธิพิเศษ